
              REPUBLIKA HRVATSKA

 VUKOVARSKO-SRIJEMSKA ŽUPANIJA

              OPĆINA BOGDANOVCI

                 OPĆINSKO VIJEĆE

KLASA: 024-01/22-01/01

URBROJ: 2196-08-03/01-22-01
Bogdanovci, 31.01.2022. godine

Na temelju članka 66. Zakona o gospodarenju otpadom (Narodne br. 84/2021, dalje u tekstu Zakon) i članka 29. Statuta Općine Bogdanovci („Službeni vjesnik“ Vukovarsko-srijemsko županija broj 4/21), Općinsko vijeća Općine Bogdanovci na 9. sjednici održanoj 31.01.2022. godine, donosi

ODLUKU

o načinu pružanja javne usluge prikupljanja mješovitog komunalnog i biorazgradivog komunalnog otpada na području Općine Bogdanovci

I. UVODNE ODREDBE

Članak 1.

(1) Ovom Odlukom utvrđuju se način i uvjeti pružanja javne usluge sakupljanja komunalnog otpada na području Općine Bogdanovci putem spremnika od pojedinog korisnika te prijevoza i predaje tog otpada ovlaštenoj osobi za obradu otpada (u daljnjem tekstu: javna usluga).

(2) Javna usluga je usluga od općeg interesa i podrazumijeva usluge prikupljanja miješanog komunalnog otpada, biootpada, reciklabilnog komunalnog otpada, odvoz glomaznog otpada na lokaciji obračunskog mjesta korisnika, preuzimanja otpada u reciklažnom dvorištu i mobilnom reciklažnom dvorištu te prijevoza i predaje otpada ovlaštenoj osobi – zbrinjavatelju/oporabitelju otpada.

(3) Ovom Odlukom propisuju se:

1. Uvodne odredbe

2. Kriteriji obračuna količine miješanog komunalnog otpada i obračunska razdoblja kroz kalendarsku godinu

3. Standardne veličine i druga bitna svojstva spremnika za sakupljanje otpada

4. Najmanja učestalost odvoza otpada prema područjima

5. Područja pružanja javne usluge

- Korištenje javnih površina za sakupljanje otpada i mjestima primopredaje otpada ako su različita od obračunskog mjesta

- Odredbe o korištenju površina kojima upravlja jedinica lokalne samouprave za potrebe kompostiranja biootpada koje može obavljati korisnik usluge

- Obveze davatelja javne usluge

- Informiranje korisnika javne usluge o načinu djelovanja sustava gospodarenja otpadom

6. prikupljanje i pohrana podataka te prihvatljivi dokaz izvršenja javne usluge za pojedinačnog korisnika javne usluge

- Ugovor o korištenju javne usluge

- Provedba ugovora i korištenje javne usluge u slučaju nastupanja posebnih okolnosti

7. Podnošenje prigovora u vezi neugode uzrokovane sustavom sakupljanja komunalnog otpada i podnošenja prigovora – reklamacije korisnika javne usluge, te postupanje po prigovoru

8. Cijena javne usluge uključujući iznos cijene obvezne minimalne javne usluge s obrazloženjem načina na koji je određena uključujući kriterije za umanjenje cijene minimalne javne usluge
- Način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
9. Odredbe o količini glomaznog otpada koji se preuzima u okviru javne usluge

10. Utvrđivanje korisnika javne usluge u čije ime Općina Bogdanovci preuzima obvezu sufinanciranja cijene javne  usluge

11. Odredbe o ugovornoj kazni

12. Opći uvjeti ugovora s korisnicima javne usluge
13. Prijelazne i završne odredbe
Članak 2.

(1) Pojmovi koji se koriste u ovoj Odluci o načinu pružanja javne usluge prikupljanja mješovitog komunalnog i biorazgradivog komunalnog otpada na području Općine Bogdanovci  (u daljnjem tekstu: Odluka) definirani su Zakonom i drugim podzakonskim aktima. Svi pojmovi koji se koriste u ovoj Odluci su rodno neutralni.

(2) Komunalni otpad je miješani komunalni otpad i odvojeno sakupljeni otpad iz kućanstava, uključujući papir i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpadu iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevni otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata.

(3) Miješani komunalni otpad je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstava, te je u Katalogu otpada označen kao 20 03 01.

(4) Reciklabilni komunalni otpad je otpadni papir i karton, otpadna plastika, otpadni metal i otpadno staklo, uključujući otpadnu ambalažu, iz kućanstva koji su komunalni otpad.

(5) Glomazni otpad je otpadni predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada te je u Katalogu otpada označen kao 20 03 07.

(6) Obračunsko mjesto je adresa nekretnine korisnika javne usluge.

(7) Obračunsko razdoblje je razdoblje na koje se odnosi obračun iznosa cijene javne usluge.

Članak 3.

(1) Korisnik javne usluge na području pružanja javne usluge je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kad je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja javne usluge, ili stvarni korisnik nekretnine. 

(2) Područje pružanja javne usluge je područje Općine Bogdanovci.

(3) Korisnici javne usluge iz stavka 1. ovog članka ovisno o načinu korištenja nekretnine trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategoriju korisnika: 

          1. kućanstvo (obiteljske kuće) i 

          2. nije kućanstvo (drugi izvori komunalnog otpada).

(4) Korisnik kućanstvo je korisnik javne usluge koji nekretninu koristi, trajno ili povremeno, u svrhu stanovanja (npr. vlasnici stanova, kuća, nekretnina za odmor).

(5) Korisnik koji nije kućanstvo je korisnik javne usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

(6) Ako se na istom obračunskom mjestu korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu minimalne javne usluge obračunatu za kategoriju korisnika koji nije kućanstvo.

(7) Korisnik javne usluge je dužan:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika,

2. preuzeti od davatelja javne usluge standardizirane spremnike za otpad, pa iste držati na mjestu određenom za njihovo držanje na način da se njihovom uporabom ne ometaju drugi korisnici nekretnine, korisnici susjednih nekretnina ili korisnici javnih površina u okolici nekretnine,

3. omogućiti davatelju javne usluge pristup spremniku na mjestu primopredaje otpada kad mjesto primopredaje otpada nije na javnoj površini,

4. postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa ili drugih štetnih svojstava otpada,

5. odgovarati za postupanje s otpadom i spremnikom na obračunskom mjestu korisnika javne usluge, te kad više korisnika koristi zajednički spremnik zajedno s ostalim korisnicima javne usluge na istom obračunskom mjestu odgovarati za obveze nastale zajedničkim korištenjem spremnika,

6. platiti redovito davatelju javne usluge iznos cijene javne usluge za obračunsko mjesto i obračunsko razdoblje, u skladu s važećim Cjenikom, osim za obračunsko mjesto na kojem je nekretnina koja se trajno ne koristi,

7. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo,

8. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad,

9. predati odvojeno biootpad putem odgovarajućeg spremnika ili kompostirati biootpad na mjestu nastanka,

10. dostaviti davatelju usluge ispunjenu Izjavu o načinu korištenja javne usluge i

11. omogućiti davatelju javne usluge označivanje spremnika odgovarajućim natpisom i oznakom.

Članak 4.

(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

II. KRITERIJI OBRAČUNA KOLIČINE MIJEŠANOG KOMUNALNOG OTPADA I OBRAČUNSKA RAZDOBLJA KROZ KALENDARSKU GODINU

Članak 5.

(1) Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

(2) Obračunsko razdoblje određuje se u trajanju od mjesec dana, počinje prvoga dana u mjesecu, a završava zadnjega dana u istome mjesecu. Račun se izdaje korisniku javne usluge jednom mjesečno za prethodni mjesec.

III. STANDARDNE VELIČINE I DRUGA BITNA SVOJSTVA SPREMNIKA ZA SAKUPLJANJE OTPADA

Članak 6.

(1) Standardna veličina i druga bitna svojstva spremnika za sakupljanje otpada određuju se na način da spremnik bude primjeren potrebi pojedinog korisnika usluge, a primjerenost potrebe ne može se ocjenjivati na temelju površine ili obujma nekretnine.

(2) Standardne veličine spremnika određuju se kako bi se omogućilo njihovo pražnjenje pomoću specijalnih komunalnih vozila sa sustavima za podizanje spremnika, u skladu s uvjetima zaštite na radu.

(3) Korisnik javne usluge dužan je za sakupljanje otpada koristiti spremnik davatelja javne usluge na koji je ugrađen sustav za evidentiranje pražnjenja spremnika, a koji sadrži podatke iz članka 69. stavak 2.  Zakona.

(4) Standardne veličine spremnika za sakupljanje miješanog komunalnog otpada, biootpada i ostalih vrsta otpada u okviru javne usluge na obračunskom mjestu korisnika javne usluge, na području Općine Bogdanovci, jesu: 80 L, 120 L, 240 L, 1.100 L i 7.000 L i drugi, te dodatne vrećice zapremine 120 L za višak mješovitog komunalnog otpada.  Spremnici volumena 80L služe za sakupljanje biootpada za one korisnike koji sami ne kompostiraju (čl. 70. st. 4. točka 8. Zakona). 

(5) Navedeni standardni spremnici koriste se na sljedeći način:

1. spremnici zapremine 80 L koriste se isključivo za sakupljanje biootpada;

2. spremnici zapremine 120 L i 240 L koriste se za sakupljanje komunalnog otpada kod svih kategorija korisnika;

3. vrećica zapremine 120 L koristi se za sakupljanje komunalnog otpada od svih kategorija korisnika 

4. spremnici zapremnine 240 L i 1100 L koriste se za sakupljanje komunalnog otpada od kategorije korisnika koji nije kućanstvo (drugi izvori komunalnog otpada);

5. spremnici zapremine 7.000 L, i drugi koje davatelj javne usluge može ponuditi korisniku javne usluge, koriste se za sakupljanje komunalnog otpada kod korisnika koji nije kućanstvo, a kod korisnika kategorije kućanstvo samo u slučaju iznimne potrebe, u dogovoru između korisnika javne usluge i davatelja javne usluge i naplatu prema Cjeniku davatelja javne usluge;

6. u okviru javne usluge korisnik može imati najviše jedan spremnik odgovarajuće zapremine za svaku pojedinu vrstu otpada.

(6) Iznimno, osim u navedenim spremnicima, komunalni otpad se može prikupljati i u odgovarajućim vrećicama koje osigurava davatelj javne usluge, ukoliko korisnik javne usluge nema mogućnost smještaja standardnog spremnika u vlastitom prostoru ili ukoliko je količina otpada koju predaje veća od one koja stane u spremnik koji koristi.

(7) Po zaprimanju spremnika od strane davatelja javne usluge, korisnik javne usluge dužan je na svom obračunskom mjestu sakupljati otpad u spremnicima davatelja javne usluge sukladno njihovoj namjeni i uputama davatelja usluge.

(8) Korisnik javne usluge dužan je paziti na spremnike „pažnjom dobrog domaćina“ te iste održavati urednim i ne oštećivati ih.

(9) U slučaju krađe, oštećenja ili uništenja zaduženog spremnika i/ili dijelova sustava za evidentiranje pražnjenja spremnika, korisnik javne usluge dužan je to odmah prijaviti davatelju javne usluge te zadužiti novi spremnik, a ukoliko je to moguće, vratiti prethodno zadužen spremnik.

(10) Ukoliko davatelj javne usluge pisanim putem pozove korisnika javne usluge na povrat zaduženog spremnika, a korisnik se ne odazove u danom roku, davatelj usluge će smatrati da je spremnik uništen.

Članak 7.

(1) Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

(2) Spremnik za komunalni otpad mora imati jedinstvenu oznaku koju je moguće nedvosmisleno povezati s vlasnikom spremnika i očitati elektroničkim uređajem – „barcode“ oznaku. Spremnik za miješani komunalni otpad uz prethodno navedenu jedinstvenu oznaku mora biti opremljen i elektroničkim čipom te sadržavati podatke iz članka 69. stavak 2. Zakona.

IV. NAJMANJA UČESTALOST ODVOZA OTPADA PREMA PODRUČJIMA

Članak 8.

(1) Davatelj javne usluge dužan je omogućiti korisniku javne usluge primopredaju komunalnog otpada na obračunskom mjestu korisnika:

1. miješanog komunalnog otpada jednom tjedno;

2. biootpada dva puta mjesečno, odnosno jednom u dva tjedna;

3. plastična ambalaža jednom mjesečno;

4. metalna ambalaža jednom godišnje uz prethodnu prijavu

5. otpadnog papira i kartona jednom mjesečno;

6. ambalažnog stakla dva puta godišnje 
7. glomaznog otpada najmanje jednom u kalendarskoj godini na obračunskom mjestu korisnika bez naknade (odvoz glomaznog  otpada se obavlja uz prethodnu prijavu).

(2) Plan s danima i okvirnim vremenom primopredaje komunalnog otpada prema područjima, kategorijama korisnika i vrstama otpada sastavni je dio obavijesti o odvozu komunalnog otpada.
V. PODRUČJA PRUŽANJA JAVNE USLUGE

Članak 9.

(1) Javna usluga smatra se uslugom od općeg interesa i obvezna je na području cijele Općine Bogdanovci, što uključuje sva naselja Općine Bogdanovci sukladno posebnom propisu kojim se uređuju područja županija, gradova i općina u Republici Hrvatskoj (područje pružanja javne usluge).

(2) Javnu uslugu na području pružanja javne usluge obavlja davatelj javne usluge  na temelju ugovora o koncesiji na razdoblje od 5 (pet) godina.
Korištenje javnih površina za sakupljanje otpada i mjestima primopredaje otpada ako su različita od obračunskog mjesta

Članak 10.

(1) Sakupljanje komunalnog otpada na adresi obračunskog mjesta korisnika javne usluge obavlja se u odgovarajućim spremnicima koji u pravilu moraju biti smješteni na zemljištu, odnosno unutar nekretnine korisnika javne usluge. Primopredaja otpada u pravilu se obavlja na javnoj površini ispred nekretnine korisnika javne usluge, osim ako korisnik javne usluge nije ovlastio davatelja javne usluge za ulazak na zemljište odnosno u nekretninu korisnika javne usluge i to mu omogućio. Korisnik javne usluge koristi uslugu na način da, sukladno obavijesti o prikupljanju komunalnog otpada, u dane odvoza otpada na javnu površinu ispred svoje nekretnine iznese odgovarajući spremnik s otpadom koji se u te dane odvozi.

(2) U suradnji s Općinom Bogdanovci, davatelj javne usluge prema potrebi spremnike za komunalni otpad i mobilna reciklažna dvorišta može privremeno postavljati na javne površine i bez rješenja nadležnog tijela Općine Bogdanovci, sukladno uputama, na način da tako postavljeni spremnici  i mobilna reciklažna dvorišta ne ometaju korištenje javne površine, osobito u smislu prometa pješaka  i vozila te preglednosti raskrižja. 

(4) Javna površina koja se koristi za prikupljanje miješanog komunalnog otpada, biorazgradivog komunalnog otpada i reciklabilnog komunalnog otpada je javna površina ispred obračunskog mjesta korisnika javne usluge.

(5) Korisnik javne usluge dužan je odgovarajući spremnik za otpad na dan odvoza te vrste otpada postaviti ispred svog obračunskog mjesta, uz prometnicu kojom prolazi vozilo za sakupljanje otpada, na način da ne ometa javni promet.

(6) Sav otpad mora se nalaziti u spremniku, a poklopac spremnika mora biti potpuno zatvoren, osim ako ovom Odlukom nije propisana iznimka
(7) Višak otpada skuplja se putem doplatnih vrećica davatelja usluge za koje korisnik javne usluge plaća cijenu sukladno Cjeniku.

(8) Na zahtjev korisnika javne usluge davatelj javne usluge osigurava sakupljanje većih količina miješanog komunalnog i biorazgradivog otpada, pri čemu korisnik javne usluge snosi troškove sakupljanja tog otpada sukladno Cjeniku.

(9) Iznimno od stavka 1. ovog članka, ostale javne površine koje se koriste za prikupljanje otpada određuje jedinstveni upravni odjel Općine Bogdanovci.

(10) Glomazni otpad ne smije se sakupljati na javnim površinama.

(11) Otpad je zabranjeno spaljivati, potapati i zakapati.

(12) Zabranjeno je uzimati otpad iz spremnika pripremljenog za odvoz.

(13) Postupanje u smislu odredbi iz stavka 10., 11. i 12. ovog članka smatra se prekršajem. 
Odredbe o korištenju površina kojima upravlja jedinica lokalne samouprave za potrebe kompostiranja biootpada koje može obavljati korisnik usluge

Članak 11.

(1) Na javnim površinama nije dozvoljeno kompostiranje biorazgradivog otpada (biootpad), u protivnom će se takvo postupanje smatrati prekršajem.

(2) Iznimno iz stavka 1. ovog članka,  Jedinstveni upravni odjel Općine Bogdanovci može dati suglasnost za korištenje javne površine za kompostiranje biootpada.
(3) Korisnik javne usluge može odabrati zbrinjavanje biootpada kompostiranjem u kućnom komosteru ili odvozom biootpada odvojeno prikupljenog u odgovarajućem spremniku. Korisnik koji koristi kućno kompostiranje biootpada dužan je koristiti vlastiti komposter ili komposter koji preuzima od davatelja javne usluge. Korisnik javne usluge obvezuje se komunalnom redaru ovlaštenom za nadzor provedbe ove Odluke omogućiti pristup  na svoju nekretninu i omogućiti uvid u stanje kompostera i provedbu kućnog kompostiranja. Korisnik javne usluge dužan je kućno kompostiranje provoditi sukladno uputama davatelja javne usluge te odredbama Zakona i odgovarajućih propisa
Obveze davatelja javne usluge

Članak 12.

(1) Davatelj javne usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva;

2. pružati javnu uslugu u skladu sa Zakonom i ovom Odlukom te drugim propisima koji reguliraju gospodarenje otpadom;

3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže;

4. osigurati korisniku javne usluge spremnike za primopredaju komunalnog otpada i omogućiti odvoz glomaznog komunalnog otpada s adrese obračunskog mjesta korisnika jednom godišnje bez naknade;

5. odgovarati za sigurnost, redovitost i kvalitetu pružanja javne usluge;

6. označiti spremnike za primopredaju komunalnog otpada te na spremniku održavati natpis otpada sukladno članku 69. stavak 2. Zakona;

7. preuzimati redovito, u skladu s rasporedom odvoza davatelja javne usluge, preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad

8. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja;

9. osigurati uvjete kojima se ostvaruje pojedinačno korištenje javne usluge, neovisno o broju korisnika koji koriste zajednički spremnik;

10. predati sakupljeni reciklabilni otpad osobi koju odredi Fond za zaštitu okoliša i energetsku učinkovitost (u daljnjem tekstu: Fond)
11. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske
12. izraditi i objaviti u elektroničkom obliku obavijest o sakupljanju komunalnog otpada za područje Općine Bogdanovci za sljedeću godinu i do 31. 12. tekuće godine dostaviti ju korisniku javne usluge u tiskanom obliku, na adresu obračunskog mjesta;

13. voditi evidenciju o preuzetoj količini komunalnog otpada od pojedinog korisnika usluge u obračunskom razdoblju prema kriteriju količine otpada iz članka 5. ove Odluke, u digitalnom obliku (u daljnjem tekstu: evidencija) sukladno članku 82. Zakona; sastavni dio evidencije je Izjava korisnika i dokazi o izvršenoj javnoj usluzi; podatci iz evidencije moraju biti dostupni na uvid korisniku usluge na njegov zahtjev;

14. izraditi Cjenik javne usluge i objaviti ga na mrežnoj stranici;

15. obračunati cijenu javne usluge na način propisan Zakonom, ovom Odlukom i Cjenikom; na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se utvrđuje porez na dodanu vrijednost.

Informativne aktivnosti o načinu djelovanja sustava gospodarenja otpadom

Članak 13.

Općina Bogdanovci je dužna o svom trošku, na odgovarajući način osigurati godišnju provedbu informativnih aktivnosti u svezi gospodarenja otpadom na svom području, a osobito najmanje jednu javnu tribinu te informativne publikacije o gospodarenju otpadom. Općina Bogdanovci je dužna u sklopu svoje mrežne stranice uspostaviti i ažurno održavati mrežne stranice sa svim bitnim informacijama o gospodarenju otpadom na svojem području.
VI. PRIKUPLJANJE I POHRANA PODATAKA TE PRIHVATLJIVI DOKAZ IZVRŠENJA JAVNE USLUGE ZA POJEDINAČNOG KORISNIKA JAVNE USLUGE

Članak 14.

(1) Korisnik javne usluge dužan je dostaviti davatelju javne usluge Izjavu o načinu korištenja javne usluge. Izjava o načinu korištenja javne usluge je obrazac kojim se korisnik javne usluge i davatelj javne usluge usuglašavaju o bitnim sastojcima Ugovora.

(2) Sadržaj Izjave iz stavka 1. ovoga članka propisuje ministar pravilnikom. Podaci koje sadrži Izjava iz stavka 1. ovog članka odnose se na prijedlog davatelja javne usluge te očitovanje korisnika javne usluge.

(3) Korisnik javne usluge je dužan vratiti davatelju usluge dva potpisana primjerka Izjave u roku od 15 dana od dana zaprimanja.
(4) Davatelj javne usluge dužan je po zaprimanju Izjave korisniku usluge vratiti jedan ovjereni primjerak Izjave u roku od 15 dana od dana zaprimanja.

(5) Davatelj javne usluge dužan je primijeniti podatak iz Izjave koji je naveo korisnik javne usluge kad je taj podatak u skladu sa Zakonom i ovom Odlukom.

(6) Iznimno od odredbe stavka 5. ovoga članka davatelj javne usluge primjenjuje podatak iz Izjave koji je naveo davatelj javne usluge u sljedećem slučaju kad se korisnik javne usluge ne očituje u Izjavi o podacima iz stavka 2. ovoga članka odnosno ne dostavi davatelju javne usluge Izjavu u roku iz stavka 4. ovoga članka,

(7) Davatelj javne usluge može omogućiti davanje Izjave iz stavka 1. i 2. ovog članka, elektroničkim putem kad je takav način prihvatljiv korisniku javne usluge.
(8) O svakoj promjeni podataka iz Izjave korisnik usluge dužan je obavijestiti davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.
(9) Osobni podatci korisnika javne usluge dostavljeni davatelju javne usluge putem Izjave tajni su i smiju se koristiti isključivo u svrhu provedbe ugovornih obveza iz Ugovora o korištenju javne usluge. Davatelj javne usluge dužan je ove podatke čuvati u elektroničkoj bazi podataka s ograničenim pristupom, a obrasce Izjave dužan je pohraniti u arhivu uz odgovarajuću razinu zaštite tajnosti osobnih podataka.
Prihvatljiv dokaz izvršenja javne usluge za pojedinog korisnika usluge
Članak 15.

(1) Prihvatljivi dokaz izvršenja javne usluge za pojedinog korisnika javne usluge predstavlja evidencija davatelja javne usluge o izvršenoj javnoj usluzi (automatska elektronička evidencija pražnjenja spremnika tijekom obračunskog razdoblja) za pojedinog korisnika javne usluge, pri čemu davatelj javne usluge ne odgovara za neovlašteno korištenje spremnika od strane trećih osoba, već je svaki korisnik javne usluge dužan osigurati da njemu dodijeljene spremnike neovlašteno ne koriste treće osobe.
(2) Evidencija iz prethodnog stavka ovog članka vodi se na način da se svaki spremnik elektronski identificira te elektronski bilježi svako pražnjenje spremnika.
(3) Sadržaj evidencije će donijeti Ministarstvo naknadno pravilnikom.
(4) Davatelj usluge je dužan svakom pojedinom korisniku usluge osigurati, na njegov zahtjev, uvid u podatke iz evidencije.
Ugovor o korištenju javne usluge

Članak 16.

(1) Ugovor o korištenju javne usluge smatra se sklopljenim:

1. kad korisnik javne usluge dostavi davatelju javne usluge Izjavu iz članka 14. stavak 1. ove Odluke ili

2. prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kad korisnik javne usluge ne dostavi davatelju javne usluge Izjavu iz članka 14. stavak 1. ove Odluke.

(2) Bitne sastojke Ugovora čine Opći uvjeti Ugovora, ova Odluka, Izjava iz članka 14. stavak 1. ove Odluke i Cjenik javne usluge.

(3) Davatelj javne usluge dužan je omogućiti korisniku javne usluge uvid u akte iz stavka 2. ovoga članka prije sklapanja Ugovora te prije svake izmjene i/ili dopune Ugovora te kasnije, na zahtjev korisnika javne usluge.

(4) Općina Bogdanovci i davatelj javne usluge dužni su, putem sredstava javnog informiranja, mrežne stranice, dostavom pisane obavijesti i/ili na drugi za korisnika javne usluge prihvatljiv način, osigurati da korisnik javne usluge, prije sklapanja Ugovora i/ili izmjene odnosno dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama. 

(5) Davatelj javne usluge je dužan na svojoj mrežnoj stranici objaviti u strojno čitljivom obliku i održavati poveznice na mrežne stranice Narodnih novina na kojima su objavljeni Zakon te drugi podzakonski akti, digitalna preslika Odluke, digitalna preslika Cjenika i obavijest o načinu podnošenja prigovora sukladno pozitivnim propisima Republike Hrvatske.

Provedba Ugovora i korištenje javne usluge u slučaju nastupanja posebnih okolnosti uključujući elementarnu nepogodu, katastrofu i slično.

Članak 17.

(1) U slučaju nastupanja posebnih okolnosti – elementarne nepogode, katastrofa, rata ili druge više sile koja bi spriječila davatelja javne usluge u izvršenju javne usluge u okvirima opisanim ovom Odlukom u trajanju duljem od obračunskog razdoblja iz stavka 2. članka 5. ove Odluke, ugovorne obveze se ne primjenjuju za vrijeme trajanja posebnih okolnosti.

(2) U slučaju trajanja posebnih okolnosti kraćem od obračunskog razdoblja iz stavka 2. članka 5. ove Odluke, ugovorne obveze ostaju na snazi, a davatelj javne usluge dužan je, čim okolnosti dozvole, izvršiti javnu uslugu u cijelosti, uključujući i odvoz onih količina otpada koje je propustio odvesti za vrijeme trajanja posebnih okolnosti. Odredbe Ugovora koje se odnose na ugovornu kaznu u takvom slučaju se ne primjenjuju, dok se ne normalizira stanje u sustavu.

(3) Odredbe o provedbi ugovora koje se primjenjuju u slučaju nastupanja posebnih okolnosti donosi tijelo nadležno za koordinaciju poslova na području za koje je proglašeno nastupanje posebnih okolnosti, poput elementarne nepogode.

(4) Davatelj javne usluge neće se smatrati odgovornim za kašnjenje u ispunjavanju ili neispunjavanju javne usluge koje je uzrokovano neočekivanim i nepredvidivim okolnostima izvan njegove razumne kontrole.

(5) U slučaju nastupa kašnjenja u ispunjavanju ili neispunjavanju javne usluge, davatelj javne usluge će bez odgode o nastupu takvih okolnosti obavijestiti korisnike javne usluge putem mrežnih stranica te se ispunjenje obveza davatelja javne usluge odgađa za vrijeme trajanja takvog slučaja više sile.

VII. PODNOŠENJE PRIGOVORA U VEZI NEUGODE UZROKOVANE SUSTAVOM SAKUPLJANJA KOMUNALNOG OTPADA I PODNOŠENJA PRIGOVORA – REKLAMACIJE KORISNIKA JAVNE USLUGE, TE POSTUPANJE PO PRIGOVORU
Članak 18.

(1) Prigovor u vezi neugode uzrokovane sustavom sakupljanja komunalnog otpada podnosi se komunalnom redaru, a komunalni redar rješenjem će obvezati uzročnika neugode na otklanjanje posljedica. U slučaju da je do neugode došlo zbog povrede odredbi ove Odluke, Zakona ili drugog propisa, komunalni redar može pokrenuti prekršajni postupak.

(2) Ukoliko korisnik javne usluge ima primjedbu na pruženu uslugu ili primjedbu u vezi neugode uzrokovane sustavom sakupljanja komunalnog otpada, isti može predati davatelju javne usluge pisanim putem, osobno ili poštom na urudžbeni zapisnik ili elektroničkom poštom na objavljenu službenu adresu elektroničke pošte davatelja javne usluge. Prigovor – reklamaciju u vezi korištenja i naplate javne usluge korisnik javne usluge može predati davatelju javne usluge pisanim putem, osobno ili poštom na urudžbeni zapisnik ili elektroničkom poštom na objavljenu službenu adresu elektroničke pošte davatelja javne usluge. 

(3) Davatelj javne usluge dužan je korisniku javne usluge odgovoriti na prigovor – reklamaciju iz stavka 1. i  2. ovog članka u roku od najviše 30 dana od datuma zaprimanja istog i to pisanim putem odnosno elektroničkom poštom, ovisno o načinu podnošenja prigovora korisnika javne usluge. 

(4) Ukoliko korisnik javne usluge nije zadovoljan odgovorom, može na iste opisane načine podnijeti prigovor – reklamaciju Povjerenstvu za zaštitu potrošača.

(5) Rok za reklamaciju na ispostavljeni račun je 30 (trideset) dana od dana primitka računa.

VIII. CIJENA JAVNE USLUGE UKLJUČUJUĆI IZNOS CIJENE OBVEZNE MINIMALNE JAVNE USLUGE S OBRAZLOŽENJEM NAČINA NA KOJI JE ODREĐENA

Članak 19.

(1) Strukturu cijene javne usluge (CJU) čini: 

1. cijena obvezne minimalne javne usluge (MJU) i 

2. cijena javne usluge za količinu predanog miješanog komunalnog otpada (C), a određuje se prema izrazu:

CJU = MJU + C

Korisnik javne usluge dužan je platiti davatelju usluge iznos cijene za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi u smislu članka 71. Zakona.

(2) Cijena obvezne minimalne javne usluge pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela održivog razvoja, zaštite okoliša, javnost rada i »onečišćivač plaća«, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim propisima.

Cijenom „obvezne minimalne javne usluge“ definirane člankom 76. Zakona o gospodarenju otpadom (Narodne novine 84/2021) postiže se ujednačenost cijene za sve korisnike javne usluge sakupljanja komunalnog otpada radi pružanja ujednačene kvalitete usluga na cijelom području Općine Bogdanovci, a čime se osigurava sigurnost, redovitost i kvaliteta pružanja javne usluge kako bi sustav sakupljanja komunalnog otpada mogao ispuniti svoju svrhu.

(3) Cijena obvezne minimalne javne usluge za korisnika kategorije kućanstvo jedinstvena je na čitavom području primjene ove Odluke, a iznosi 36,50 kuna mjesečno (bez PDV-a).

Cijena obvezne minimalne javne usluge za korisnika koji nije kućanstvo jedinstvena je na čitavom području primjene ove Odluke, a iznosi 58 kuna mjesečno (bez PDV-a).

(4) Cijena javne usluge za predanu količinu miješanog komunalnog otpada naplaćuje se razmjerno količini predanog otpada, sukladno kriteriju iz članka 5. ove Odluke, odnosno podatcima iz evidencije o predanom otpadu.

Korisnik javne usluge snosi troškove javne usluge razmjerno količini otpada kojeg je predao davatelju usluge u obračunskom razdoblju iz članka 5. stavak 2. ove Odluke, pri čemu je kriterij obračuna količine otpada volumen spremnika izražen u litrama i broj pražnjenja spremnika u obračunskom razdoblju.

Obračun cijene za količinu predanog miješanog komunalnog otpada propisan je Dodatkom IV. Zakona, prema kojemu

Cijena javne usluge za predanu količinu miješanog komunalnog otpada određuje se prema izrazu:

C = JCV x BP x U

gdje je:

C - cijena javne usluge za količinu predanog miješanog komunalnog otpada izražena u kunama;

JCV - jedinična cijena za pražnjenje određenog volumena spremnika miješanog komunalnog otpada, izražena u kunama sukladno Cjeniku;

BP - broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika;

U - udio korisnika javne usluge u korištenju spremnika.
Način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
(1) Kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo davatelj usluge.

(2) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.
IX. ODREBBE O KOLIČINI GLOMAZNOG OTPADA KOJI SE PREUZIMA U OKVIRU JAVNE USLUGE
Članak 20.

(1) Korisnik javne usluge ima pravo na jedan besplatan odvoz i zbrinjavanje glomaznog otpada godišnje u maksimalnoj količini do 10 m3.

(2) Maksimalnu količinu glomaznog otpada iz stavka 1. ovog članka, procjenjuje davatelj javne usluge, na temelju količine otpada primljene za odvoz.

(3) Izuzev stavka 1. ovog članka, korisnik javne usluge može zbrinuti glomazni otpad i u količini većoj od navedene, za što će platiti cijenu odvoza tog otpada do reciklažnog dvorišta, koja je definirana Cjenikom usluga.

(4) Izuzev stavka 1. i 3. ovog članka, korisnik javne usluge može glomazni otpad samostalno dovesti u reciklažno dvorište te zbrinuti bez naknade.

(5) Uvjete sakupljanja glomaznog otpada u smislu odredbe iz stavka 1. i 3. ovog članka definira davatelj javne usluge.

X. UTVRĐIVANJE KORISNIKA JAVNE USLUGE U ČIJE IME OPĆINA BOGDANOVCI PREUZIMA OBVEZU SUFINANCIRANJA CIJENE JAVNE USLUGE

Članak 21.

(1) Općina Bogdanovci preuzima obvezu plaćanja cijene javne usluge za korisnike socijalne skrbi koji sukladno važećim propisima o socijalnoj skrbi ostvaruju pravo na naknadu za troškove stanovanja. Jedinstveni upravni odjel Općine Bogdanovci dostavlja davatelju javne usluge ažurirani popis korisnika, na temelju kojeg davatelj javne usluge Općini Bogdanovci ispostavlja jedinstveni mjesečni račun, sa specifikacijom cijene pojedinačno po korisniku za sve korisnike na popisu.

(2) Općina Bogdanovci preuzima obvezu plaćanja cijene javne usluge za korisnike koje odrede Jedinstveni upravni odjel. Općina Bogdanovci dostavlja davatelju javne usluge ažurirani popis korisnika, a davatelj javne usluge dužan je mjesečno ispostaviti Općini Bogdanovci jedinstveni račun za cijenu javne usluge sa specifikacijom cijene pojedinačno po korisniku za sve korisnike na popisu.

XI. ODREDBE O UGOVORNOJ KAZNI

Članak 22.

 (1) Ugovornu kaznu određenu ovom Odlukom korisnik javne usluge dužan je platiti davatelju javne usluge u slučaju kad je postupio protivno Ugovoru, odnosno ne ispunjava obveze iz Zakona i ove Odluke.

(2) Određuju se situacije u kojima se smatra da je korisnik javne usluge postupio protivno dokumentima iz stavka 1. ovog članka i propisuje se iznos ugovorne kazne u pojedinom slučaju za korisnika koji:  

a)
ne koristi ili ako neuredno koristi javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika u iznosu od 300,00 HRK za korisnika kućanstvo i 500 HRK za korisnika koji nije kućanstvo,

b)
ne omogući ili ako neuredno omogući davatelju usluge pristup spremniku na mjestu primopredaje otpada kad to mjesto nije na javnoj površini u iznosu od  300,00 HRK za korisnika kućanstvo i 500 HRK za korisnika koji nije kućanstvo,

c)
ne postupa ili ako neuredno postupa s otpadom na obračunskom mjestu korisnika usluge, odnosno ako postupa na način koji dovodi u opasnost ljudsko zdravlje i dovodi do rasipanja otpada oko spremnika te uzrokuje pojavu neugode drugoj osobi zbog mirisa otpada, i to u iznosu od 300,00 HRK za korisnika kućanstvo i 500 HRK za korisnika koji nije kućanstvo

d)
ne odgovara ili ako neuredno odgovara za postupanje s otpadom i spremnikom na obračunskom mjestu korisnika usluge, a kad više korisnika koristi zajednički spremnik zajedno s ostalim korisnicima usluge na istom obračunskom mjestu ne odgovara ili ako neuredno odgovara za obveze nastale zajedničkim korištenjem spremnika, 300,00 HRK za korisnika kućanstvo i 500 HRK za korisnika koji nije kućanstvo

e)
ne preda ili ako neuredno preda odvojeno miješani komunalni otpad, reciklabilni komunalni otpad, opasni komunalni otpad i glomazni otpad, u iznosu od 300,00 HRK za korisnika kućanstvo i 500 HRK za korisnika koji nije kućanstvo

f)
ne preda ili ako neuredno preda odvojeno biootpad te ako ne kompostira ili neuredno kompostira biootpad na mjestu nastanka ili kompostira otpad na javnoj površini u iznosu od 300,00 HRK za korisnika kućanstvo i 500 HRK za korisnika koji nije kućanstvo,

g)
ne dostavi u propisanom roku ili ako neuredno dostavi davatelju usluge ispunjenu Izjavu o načinu korištenja javne usluge u iznosu od 300,00 HRK za korisnika kućanstvo i 500 HRK za korisnika koji nije kućanstvo.

h)
onemogućava Davatelju usluge propisano označavanje spremnika u iznosu od 300,00 HRK za korisnika kućanstvo i 500 HRK za korisnika koji nije kućanstvo

i)
Spaljuje, potapa ili zakapa otpad u iznosi od 300,00 HRK za korisnika kućanstvo i 500 HRK za korisnika koji nije kućanstvo

j)
odlaže glomazni otpad na javnoj površini u iznosu od 300,00 HRK za korisnika kućanstvo i 500 HRK za korisnika koji nije kućanstvo

k)
nepropisno odlaže otpad (odlaže otpad pored spremnika, „divlje odlaganje“ otpada i slično) u iznosu od 300,00 HRK za korisnika kućanstvo i 500 HRK za korisnika koji nije kućanstvo

l)
uzima otpad iz spremnika pripremljenog za odvoz u iznosu od 300,00 HRK za korisnika kućanstvo i 500 HRK za korisnika koji nije kućanstvo

Na pitanja ugovorne kazne, koja nisu uređena Zakonom primjenjuju se odredbe zakona kojim se uređuju obvezni odnosi.

(3)  Iznos određene ugovorne kazne iskazuje se na zasebnoj stavci na računu za javnu uslugu.

XII. OPĆI UVJETI UGOVORA S KORISNICIMA JAVNE USLUGE

Članak 23.

(1) Opći uvjeti Ugovora s korisnicima javne usluge sadržani su u Prilogu 1 ove Odluke i čine njen sastavni dio.

XIII. PRIJELAZNE I ZAVRŠNE ODREDBE

Članak 24.

(1) Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog i biorazgradivog komunalnog otpada na području Grada Općine Bogdanovci KLASA: 363-01/19-01/17 ; URBROJ: 2196/03-01/01-19-01 objavljena u „Službeni vjesnik“ Vukovarsko-srijemske županije.

Članak 25.

(1) Ova Odluka stupa na snagu osmog dana od dana objave u „Službenom vjesniku“ Vukovarsko-srijemske županije.

PREDSJEDNIK OPĆINSKOG VIJEĆA

                                                                                     Marijan Gelo. dr.vet.med.

 

PRILOG 1

OPĆI UVJETI UGOVORA O KORIŠTENJU JAVNE USLUGE PRIKUPLJANJA MIJEŠOVITOG KOMUNALNOG I BIORAZGRADIVOG KOMUNALNOG OTPADA NA PODRUČJU OPĆINE BOGDANOVCI

(u daljnjem tekstu: Opći uvjeti)

Članak 1.

(1) Definicije i pojmovi korišteni u ovim Općim uvjetima odgovaraju definicijama i pojmovima korištenim u Odluci o načinu pružanja javne usluge prikupljanja mješovitog komunalnog i biorazgradivog komunalnog otpada na području Općine Bogdanovci (u daljnjem tekstu: Odluka).

(2) Ovim Općim uvjetima uređuju se međusobni odnosi davatelja javne usluge i korisnika javne usluge koji proizlaze iz Ugovora o pružanju javne usluge sakupljanja komunalnog otpada (u daljnjem tekstu: Ugovor), na području pružanja javne usluge.

Članak 2.

(1) Ovi Opći uvjeti primjenjuju se na sve korisnike javne usluge na području pružanja javne usluge koji zaključe Ugovor s davateljem javne usluge.

Članak 3.

(1) Obveza korištenja javne usluge za sve vlasnike nekretnina odnosno posebnog dijela nekretnine i korisnike nekretnine, kad je vlasnik nekretnine odnosno posebnog dijela nekretnine obvezu plaćanja Ugovorom prenio na korisnika i o tome obavijestio davatelja usluge, nastaje danom stupanja na snagu Odluke.

(2) Obveza davatelja javne usluge na pružanje javne usluge korisnicima koji nisu kućanstvo ne odnosi se niti obuhvaća pružanje usluge odvoza i zbrinjavanja otpada koji je kao proizvodni otpad nastao u proizvodnom procesu korisnika javne usluge, bez obzira što bi po prirodi ili sastavu bio sličan komunalnom otpadu iz kućanstva, kao ni na otpad iz poljoprivrede niti otpad iz šumarstva. Za takvu vrstu otpada korisnik javne usluge koji nije kućanstvo dužan je sklopiti poseban ugovor o odvozu i zbrinjavanju proizvodnog otpada s ovlaštenim prijevoznikom/zbrinjavateljem/oporabiteljem/ trgovcem otpada.

Članak 4.

(1) Davatelj javne usluge i korisnik javne usluge javnu uslugu ugovaraju u skladu s odredbama Odluke i ovih Općih uvjeta, a prava i obveze davatelja javne usluge i korisnika javne usluge utvrđuju se Ugovorom, Odlukom i ovim Općim uvjetima.

Članak 5.

(1) Ugovor se smatra sklopljenim:

1. kad korisnik javne usluge dostavi davatelju javne usluge Izjavu ili

2. u slučaju kad korisnik javne usluge ne dostavi davatelju javne usluge Izjavu, prilikom prvog korištenja javne usluge ili zaprimanja na korištenje spremnika za primopredaju miješanog komunalnog otpada. U tom slučaju datum izdavanja računa za izvršenu javnu uslugu smatra se danom sklapanja Ugovora.

(2) Sklapanjem Ugovora korisnik javne usluge potvrđuje da je upoznat s odredbama ovih Općih uvjeta i prihvaća njihovu primjenu. Davatelj usluge dužan je korisniku javne usluge, na njegov zahtjev, bez naknade uručiti Ugovor i Opće uvjete u tiskanom obliku. Davatelj javne usluge i korisnik javne usluge Ugovor sklapaju na vrijeme određeno vremenom obavljanja koncesije ili prema odredbi iz članka 9. stavak 1. Općih uvjeta ugovora.
Članak 6.

(1) Davatelj javne usluge i korisnik javne usluge imaju prava i obveze utvrđene Odlukom, Ugovorom i ovim Općim uvjetima.

Članak 7.

(1) Radi otklanjanja svake sumnje, pisani oblik Ugovora nije pretpostavka ni nastanka ugovornog odnosa između davatelja javne usluge i korisnika javne usluge, a niti valjanosti nastalog Ugovora u smislu članka 5. točka 2. ovih Općih uvjeta, posebice u slučajevima kad se usluga od strane davatelja javne usluge izvršava, a korisnik javne usluge odbija potpisati Ugovor odnosno dostaviti Izjavu.

(2) Korisnik javne usluge dužan je, u slučaju promjena podataka vezanih uz ugovorni odnos koji utječu na odnos davatelja javne usluge i korisnika javne usluge, iste prijaviti davatelju javne usluge u roku od 15 dana od dana kad je nastupila promjena, pisanim putem, elektroničkom ili običnom poštom.

(3) Korisnik javne usluge dužan je u navedenom roku od 15 dana obavijestiti davatelja javne usluge o prestanku korištenja nekretnine (stana, kuće, kuće za odmor i poslovnog prostora) na propisanom obrascu davatelja javne usluge dostupnom na njihovoj mrežnoj stranici ili na adresi sjedišta davatelja javne usluge, uz navođenje razloga iz članka 9. ovih Općih uvjeta.

(4) Davatelj javne usluge dužan je korisniku javne usluge u roku od 8 dana dostaviti pisanu obavijest o tome prihvaća li ili ne prihvaća  zahtjev za raskid Ugovora, uz obrazloženje.

Članak 8.

(1) Korisnik javne usluge koji stupa na mjesto prijašnjeg korisnika (novi korisnik) dužan je u roku od 15 dana od dana stjecanja vlasništva nekretnine odnosno prijenosa obveze plaćanja na temelju ugovora, pisanim putem obavijestiti davatelja javne usluge o početku korištenja javne usluge, podnošenjem zahtjeva za dostavu obrasca Izjave ili dostavljanjem već popunjenog obrasca Izjave.

(2) Uz popunjeni obrazac Izjave (novi) korisnik je dužan dostaviti ispravu kojom dokazuje stjecanje vlasništva nekretnine ili prijenosa obveze plaćanja na temelju ugovora (izvadak iz zemljišnih knjiga, ugovor o prijenosu obveze plaćanja javne usluge).

(3) Promjenu u statusu korisnika javne usluge korisnik je dužan dokazati vjerodostojnim ispravama. Svaku promjenu u statusu korisnika javne usluge koju korisnik prijavljuje, davatelj javne usluge prihvaća od datuma prijave, a primjenjuje od prvog dana sljedećeg obračunskog razdoblja te je isključena mogućnost retroaktivnog učinka prijavljene promjene.

(4) Prilikom prestanka korištenja javne usluge korisnik javne usluge dužan je platiti sve do tada zaprimljene račune i tek tada može biti brisan iz evidencije davatelja javne usluge.

Članak 9.

(1) Korisnik usluge može raskinuti Ugovor u slijedećim slučajevima:

- uz pisanu Izjavu da navedenu nekretninu neće trajno koristiti, a nakon isteka roka od 12

mjeseci od dana raskida Ugovora, dužan je davatelju usluge dostaviti dokaz o nekorištenju

nekretnine za navedeni period. Navedeni dokaz dužan je dostavljati svakih 12 mjeseci za

prethodni period.

- kada Korisnik usluge prestaje biti vlasnik nekretnine, odnosno vlasnik posebnog dijela

nekretnine i korisnik nekretnine, odnosno posebnog dijela nekretnine koji je imao obvezu

korištenja javne usluge.

(2) U slučaju kada Korisnik usluge nije u mogućnosti dostaviti dokaz o nekorištenju nekretnine, dužan je platiti cijenu obvezne minimalne javne usluge za svo vrijeme u kojem mu se ista nije obračunavala.

Članak 10.

(1) Cijena javne usluge plaća se radi pokrića troškova pružanja javne usluge.

(2) Strukturu cijene javne usluge čini:

1. cijena za količinu predanog miješanog komunalnog otpada i

2. cijena obvezne minimalne javne usluge.

(3) Cijena javne usluge utvrđuje se Cjenikom javne usluge koji donosi i mijenja davatelj javne usluge u skladu s odredbama Odluke i Zakona. Cjenik javne usluge je opći akt koji na temelju Odluke donosi Općinsko vijeće Općine Bogdanovci.

(4) Cjenikom, ovisno o kriteriju količine predanog otpada, određuje se, zasebno za korisnika razvrstanog u kategoriju kućanstvo i za korisnika razvrstanog u kategoriju korisnika koji nije kućanstvo jedinična cijena za preuzimanje jednoga kilograma miješanoga komunalnoga otpada ili volumena spremnika miješanoga komunalnoga otpada.

(5) Korisnik javne usluge je dužan plaćati davatelju javne usluge cijenu javne usluge utvrđenu Cjenikom davatelja javne usluge. Cijenu javne usluge korisnici javne usluge plaćaju na temelju računa koji im davatelj javne usluge ispostavlja jednom mjesečno.

(6) Račun se izdaje korisniku javne usluge jednom mjesečno za prethodni mjesec.

(7) Korisnik je dužan podmiriti račun u roku dospijeća.

(8) U slučaju zakašnjenja zaračunavaju se zakonske zatezne kamate u skladu s propisima

Članak 11.

(1) Korisnik ima pravo prigovora na ispostavljeni račun.

(2) Prigovor se podnosi u pisanom obliku u roku od 15 dana od dana primitka računa.

(3) Davatelj javne usluge dužan je ispitati osnovanost prigovora i dati pisani odgovor na prigovor u roku od 15 dana od dana primitka prigovora.

(4) Prigovor korisnika ne odgađa obvezu plaćanja računa.

(5) U slučaju kad davatelj javne usluge prihvati prigovor korisnika umanjiti će za priznati iznos račun za javnu uslugu koji slijedi nakon donošenja odluke o prihvaćanju prigovora.

Članak 12.

(1) Spremnici za otpad u dane odvoza otpada moraju biti izneseni na javnu površinu na način da vozila i radnici davatelja javne usluge imaju nesmetan pristup spremnicima i da omogućavaju normalan promet pješaka i vozila.

(2) Spremnike iz spremišta za otpad stambenih zgrada na javnu površinu moraju se iznijeti u vrijeme pražnjenja spremnika te nakon pražnjenja vratiti na njihovo prvobitno mjesto. Iznose se i prazne samo spremnici u kojima se nalazi otpad.

(3) Davatelj javne usluge dužan je rukovati spremnicima za otpad na način da iste ne oštećuje, a odloženi otpad ne rasipava i ne onečišćuje okoliš. Svako onečišćenje i oštećenje uzrokovano prikupljanjem i odvozom otpada davatelj javne usluge je dužan odmah otkloniti.

(4) Davatelj javne usluge je dužan spremnike za otpad nakon pražnjenja vratiti na mjesto s kojih ih je i preuzeo i zatvoriti poklopac.
Članak 13.

(1) Korisnik javne usluge dužan je spremnike za odlaganje otpada održavati u ispravnom, čistom i funkcionalnom stanju.

(2) Davatelj javne usluge može osigurati pranje spremnika za otpad.

(3) Korisnik je odgovoran za svako namjerno oštećenje i nestanak spremnika koje mu je davatelj javne usluge dodijelio na korištenje bez naknade. U slučaju otuđenja i oštećenja spremnika za otpad, trošak nabave novih snosit će korisnik javne usluge putem ugovorne kazne.

(4) U slučaju kad je to očito ili kad korisnik dokaže da je oštećenje spremnika za otpad uzrokovao davatelj javne usluge, trošak nabave nove posude snosit će davatelj javne usluge, o čemu se sastavlja zapisnik.

Članak 14.

(1) Svi dogovori i pravno relevantne izjave ugovornih strana valjane su jedino ukoliko su učinjene u pisanom obliku.

(2) U slučaju nesuglasja ili kontradiktornosti između Ugovora i ovih Općih uvjeta, vrijedit će odredbe Ugovora.

(3) Ukoliko bilo koja odredba Ugovora i/ili Općih uvjeta jest ili postane ništavna, nevaljana ili neprovediva, to neće utjecati na ostatak Ugovora odnosno Općih uvjeta te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode utvrditi odgovarajuću odredbu koja će zamijeniti ništavnu, nevaljanu ili neprovedivu odredbu na način da u što većoj mjeri odgovora prvotnoj namjeri ugovornih strana.

(4) Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem ugovorne strane od tog prava. Bilo kakvo odricanje od prava danog ugovornoj strani na temelju Ugovora i/ili ovih Općih uvjeta mora biti dano izričito i u pisanom obliku.

(5) Raskid ili prestanak Ugovora ne utječe na njegove odredbe za koje je izričito ili isključivo određeno da stupaju na snagu ili se nastavljaju primjenjivati i nakon raskida ili prestanka Ugovora.

(6) Eventualne sporove koji nastanu u izvršavanju prava i obveza iz Ugovora davatelj javne usluge i korisnik javne usluge pokušat će riješiti sporazumno.

(7) Na Ugovor i ove Opće uvjete primjenjuju se pozitivni propisi Republike Hrvatske te će se u skladu s time isti dokumenti i tumačiti

Članak 15.

(1) Ovi Opći uvjeti mijenjaju se na način koji je određen za njihovo donošenje.

Članak 16.

(1) Ovi Opći uvjeti objavit će se u „Službenom vjesniku“ Vukovarsko-srijemske županije te na mrežnim stranicama Općine Bogdanovci (www.opcina-bogdanovci.hr), kao i  mrežnim stranicama davatelja usluge.

�Ovo nije u skladu s člankom 10. stavak 6. Općih uvjeta. Molim uskladiti.

